Ved Kommissionens forordning (EF) nr. 795/2004 af 21. april 2004 om gennemførelsesbestemmelser til enkeltbetalingsordningen i Rådets forordning (EF) nr. 1782/2003 om fastlæggelse af fælles regler for den fælles landbrugspolitiks ordninger for direkte støtte og om fastlæggelse af visse støtteordninger for landbrugere ( 2 ) indføres der gennemførelsesbestemmelser til den enkeltbetalingsordning, der skal anvendes fra 2005. Den administrative og operative gennemførelse af ordningen på grundlag af forordningen er begyndt på nationalt plan, men har med hensyn til visse aspekter vist, at der er behov for yderligere gennemførelsesregler og for en tydeliggørelse af visse gældende regler.

Det har efter offentliggørelsen af forordning (EF) nr. 795/2004 vist sig, at nogle henvisninger heri til Kommissionens forordning (EF) nr. 796/2004 af 21. april 2004 ( 3 ) er fejlagtige. De bør derfor rettes.

Formålet med artikel 46, stk. 2, andet afsnit, i forordning (EF) nr. 1782/2003 er at give mulighed for overdragelse af betalingsrettigheder uden jord på visse betingelser. I artikel 46, stk. 2, første afsnit, i samme forordning fastsættes det, at salg af betalingsrettigheder kun er mulig uden jord. For at undgå at andet afsnit misforstås, således at første afsnit i samme artikel bliver indholdsløst, bør det præciseres, at den i andet afsnit nævnte overdragelse kun omhandler salg af betalingsrettigheder uden jord og ikke bortforpagtning af betalingsrettigheder, der ikke er mulig uden jord.

For at begrænse oprettelsen af dele af betalingsrettigheder til det nødvendige omfang, bør der indføres regler om, at når alle fuldstændige betalingsrettigheder er udnyttet, skal delvis udnyttede rettigheder betragtes som fuldstændigt udnyttet og give ret til en betaling i forhold til det anmeldte jordareal, og om, at alle bestående dele skal være udnyttet ved overdragelse, før en bestående rettighed opdeles.

Det fastsættes i artikel 2, litra e), i forordning (EF) nr. 1782/2003, at som betalinger i referenceperioden betragtes betalinger, der er eller vil blive ydet for det eller de pågældende år. Det tilføjes i bilag VII, at nedsættelser ved anvendelse af basisarealer, lofter eller andre kvantitative begrænsninger bør tages i betragtning. Af klarhedshensyn bør det derfor specificeres, at nedsættelserne og udelukkelserne ifølge Kommissionens forordning (EF) nr. 2419/2001 ( 4 ) ikke bør tages i betragtning for alle direkte betalinger som omhandlet i bilag VI i forordning (EF) nr. 1782/2003 for ikke at gøre de nedsættelser og udelukkelser, der anvendes i den periode tidsmæssigt ubegrænsede. Det antal dyr eller hektarer, der konstateres på tidspunktet for fastsættelsen af betalingsrettighederne, bør derfor tages i betragtning, uden at dette berører den yderligere kontrol og anvendelse af artikel 3, stk. 1, i Rådets forordning (EF, Euratom) nr. 2988/95 ( 5 ).

Landbrugere, der har bortforpagtet eller solgt hektarer, bør ikke omfattes af den i artikel 7 omhandlede mekanisme. Det er derfor nødvendigt, at jord, der sælges eller overdrages, skal inkluderes i det antal hektarer, som landbrugerne angiver, således at disse hektarer ikke falder under den pågældende mekanisme.

I artikel 40 i forordning (EF) nr. 1782/2003 fastsættes der bestemmelser om en anden referenceperiode, hvis force majeure-forhold har ramt produktionen. Det bør derfor fastsættes, at denne artikel bør anvendes på grundlag af hver enkelt direkte betaling, jf. bilag VI i samme forordning, for de forskellige produktioner.

Det bør med hensyn til anvendelsen af artikel 42, stk. 9, i forordning (EF) nr. 1782/2003 præciseres, at den anvendes ved overdragelse af præmierettigheder, og hvilke virkninger den har for beregningen af det resterende referencebeløb på de resterende hektarer. Desuden bør det på grund af ændringen af datoen fra 29. september 2003 til 15. maj 2004, som blev indført med forordning (EF) nr. 864/2004, fastsættes, at denne artikel ikke anvendes, hvis den får virkninger for de berettigede forventninger hos de landbrugere, der allerede har indgået kontrakter mellem den 30. september 2003 og 15. maj 2004.

For at tage hensyn til at medlemsstaterne har mulighed for at vedtage, at der i enkeltbetalingsordningens første anvendelsesår kan foretages en yderligere tildeling af referencebeløb, jf. artikel 34, stk. 3, andet afsnit, i forordning (EF) 1782/2003, bør slutdatoen for den endelige fastsættelse af betalingsrettigheder fastsættes til den 15. august, samtidig med at der gives medlemsstaterne mulighed for at fastsætte en senere dato, hvis der er en administrativ begrundelse herfor. Det bør præciseres, hvilket areal minimumsstørrelsen gælder for, og i hvilke tilfælde der bør anmeldes parceller.

På grund af ændringen af datoen fra 29. september 2003 til 15. maj 2004, jf. forordning (EF) nr. 864/2004, bør samme dato indsættes i bestemmelserne om landbrugere i særlige situationer.

Der bør tages hensyn til alle eventuelle forvaltningsmæssige bestemmelser eller domstolsafgørelser, hvorved uoverensstemmelser mellem myndighederne og landbrugerne, der fører til tildeling eller forhøjelse af betalingsrettigheder, afsluttes. Denne situation bør betragtes som en særlig situation, jf. artikel 42, stk. 2, i forordning (EF) nr. 1782/2003, og den bør behandles i overensstemmelse dermed.

Uden at det berører artikel 43, stk. 2, litra b), i forordning (EF) nr. 1782/2003, hvorefter alle foderarealer i referenceperioden bør indgå i beregningen af betalingsrettighederne, bør de nationale myndigheder for at lette deres fastsættelse af de midlertidige betalingsrettigheder have mulighed for at tage hensyn til det antal foderarealer, der er anført i arealstøtteansøgningen før indførelse af enkeltbetalingsordningen eller i tilfælde af midlertidig fastsættelse af betalingsrettigheder, idet landbrugeren dog skal have mulighed for at bevise, at hans foderareal i referenceperioden var mindre.

De nugældende gennemførelsesbestemmelser for betalingsrettigheder på særlige betingelser skal suppleres eller tydeliggøres med hensyn til visse aspekter af deres fastsættelse og forvaltning.

Der blev i referenceperioden og i overensstemmelse med de betingelser for støtteberettigelse og med de beløb, der er blevet fastsat af medlemsstaterne, der kan variere fra år til år, bevilget ekstensiveringsbeløb og supplerende betalinger inden for sektorerne for oksekød samt fåre- og gedekød, jf. bilag VI i forordning (EF) nr. 1782/2003. På grund af disse skiftende elementer bør de pågældende medlemsstater have mulighed for efter objektive kriterier at tage hensyn til de forskellige betingelser for støtteberettigelse og ydelse af støttebeløb, når de beregner referencebeløbet for disse betalinger, ligesom de skal overholde de relevante budgetlofter. For at lette integreringen af slagtepræmien i enkeltbetalingsordningen bør det nugældende loft, som omhandles i artikel 11, stk. 4, i forordning (EF) nr. 1254/1999, tages i betragtning ved beregningen af referencebeløbet.

For at tage hensyn til alle eventuelle nødsituationer ved anvendelsen af den regionale model, bør der fastsættes bestemmelser om anvendelse af gældende bestemmelser herfor, jf. artikel 40 i forordning (EF) nr. 1782/2003.

Der bør tages hensyn til producenter af frugter og grøntsager samt spisekartofler ved anvendelsen af bestemmelserne om usædvanlige omstændigheder.

Ifølge afsnit III, kapitel 6, i forordning (EF) nr. 1782/2003 kan nye medlemsstater kun ansøge regionalt om enkeltbetalingsordningen på basis af bestemmelserne for den regionale model som omhandlet i artikel 58 til 63 i samme forordning. Der bør derfor fastsættes tilsvarende gennemførelsesbestemmelser for enkeltbetalingsordningen i disse medlemsstater, jf. forordning (EF) nr. 795/2004.

Hvis medlemsstaterne beslutter at benytte muligheden i artikel 71, stk. 1, i forordning (EF) nr. 1782/2003, bør der fastsættes en frist for meddelelse af de beslutninger, de har truffet i overensstemmelse med artikel 58, 59, 61 til 64 og 70 i forordning (EF) nr. 1782/2003, således at Kommissionen kan fastsætte de lofter, der er anført i de pågældende artikler.

Ifølge artikel 60, stk. 2, og bilag VII, litra B og D, sidste afsnit, i forordning (EF) nr. 1782/2003 fastsætter Kommissionen et maksimalt areal for frugter og grøntsager, tørret foder og kartoffelstivelse på grundlag af oplysninger fra medlemsstaterne. Der bør derfor fastsættes en frist for fremsendelse af disse oplysninger.

De i denne forordning fastsatte foranstaltninger er i overensstemmelse med udtalelse fra Forvaltningskomitéen for Direkte Betalinger —